《恭和御制观海元韵》
清代·觉罗桂芳

东海渺无际，空濛接九旻。层楼吞灏气，大地绝苍垠。

浪稳蛟龙静，航通玉帛陈。纳川情并效，向若轨堪循。

嘘蜃还成市，翔乌不待晨。沙明潮应月，苔润石知春。

已息阳侯阵，谁扶飓母轮。蓬莱真咫尺，岛屿一微尘。

鹏路盘青霭，鳌峰耸碧珣。荡空云鹤影，泛棹斗牛津。

作赋曾工木，求丹欲笑秦。披图书是玉，放眼界为银。

鲽献能怀德，鲛输已化嚣。边铺霞锦烂，面拭镜光新。

旋吉依秋节，流观仰帝巡。添筹颂黄屋，万象尽含淳。

作者简介：觉罗桂芳，字子佩，号香东，满洲旗人。嘉庆己未进士，改庶吉士，授检讨，官至吏部侍郎、漕运总督，赠尚书衔。谥文敏。有《敬仪堂经进诗稿》、《诗存》。